**ОБЩИНСКИ СЪВЕТ – СВИЩОВ**

ПРЕПИС!

До……………………..............

**Р Е Ш Е Н И Е**

**№ 489**

от заседание на Общинския съвет,

проведено на 27.05.2021 г., Прот. № 29

**ОТНОСНО:** Приемане на Наредба за реда за учредяване и упражняване правата на Общината в публични предприятия и търговски дружества с общинско участие в капитала, гражданските дружества по Закона за задълженията и договорите и сдружения по Закона за юридическите лица с нестопанска цел и отмяна на Наредба за условията и реда за упражняване на правата на община Свищов върху общинската част от капитала на търговските дружества и стопанската дейност, осъществявана чрез общински предприятия

На основание чл. 21, ал. 1, т. 13 и т. 23 и ал. 2 от Закона за местното самоуправление и местната администрация (ЗМСМА), във вр. с чл. 51а, ал. 4 и чл. 54а от Закона за общинската собственост (ЗОС), чл. 8 и чл. 11, ал. 3 от Закона за нормативните актове (ЗНА), при спазване изискванията на чл. 26 и чл. 28 от ЗНА и чл. 76, ал. 3 от АПК и предложение с Вх. № 898/27.04.2021 г. от д-р Генчо Генчев – Кмет на община Свищов, Общински съвет – Свищов,

**РЕШИ:**

ПРИЕМА Наредба за реда за учредяване и упражняване правата на общината в публични предприятия и търговски дружества с общинско участие в капитала, гражданските дружества по Закона за задълженията и договорите и сдружения по Закона за юридическите лица с нестопанска цел, с която отменя изцяло Наредба за условията и реда за упражняване на правата на община Свищов върху общинската част от капитала на търговските дружества и стопанската дейност, осъществявана чрез общински предприятия, приета с Решение № 254/26.09.2000 г., Протокол № 19 на Общински съвет – Свищов.

**МОТИВИ:**

1. **ПРИЧИНИ, КОИТО НАЛАГАТ ПРИЕМАНЕТО НА НАРЕДБАТА**

На територията на община Свищов действа Наредба за условията и реда за упражняване на правата на община Свищов върху общинската част от капитала на търговските дружества и стопанската дейност, осъществявана чрез общински предприятия, приета с Решение № 254/26.09.2000 г., Протокол № 19 на Общински съвет – Свищов.

Действащата сегашна наредба е остаряла, а предвидени в нея процедури по избор на управител, процедурите по управление на търговските дружества с общинско участие и пр. са вече неактуални.

Също така, през Октомври 2019 г. е приет Закон за публичните предприятия, който закон въвежда нова материя за определяне и публично оповестяване на държавната политика в областта на публичните предприятия, въвеждането на стандарти за добро корпоративно управление на публичните предприятия, както и задълженията за оповестяване и прозрачност на дейността на публичните предприятия и органите им за управление, като общинските политики по отношение на публичните предприятия се определят и осъществяват от общинските съвети.

Съгласно това, настоящата действаща Наредба е незаконосъобразна, защото противоречи на нормативен акт от по-висок ранг, какъвто е законът.

Предвид на това, Наредбата следва да бъде отменена и да бъде приета нова.

**Принцип на необходимост:**

На територията на община Свищов е действаща Наредба за условията и реда за упражняване на правата на община Свищов върху общинската част от капитала на търговските дружества и стопанската дейност, осъществявана чрез общински предприятия, приета с Решение № 254/26.09.2000 г., Протокол № 19 на Общински съвет – Свищов.

Съгласно чл. 76, ал. 3 от АПК, общинските съвети издават нормативни актове, с които уреждат, съобразно нормативни актове от по-висока степен, обществени отношения с местно значение.

Общинският съвет като орган, приел действащата наредба следва да я отмени и да приеме нова, която няма да противоречи на акт от по-висок ранг.

**Принцип на обоснованост:**

Проектът на наредбата е съобразен с действащото законодателство, с оглед на разпоредбата на чл. 15, ал. 1 от ЗНА.

**Принцип на предвидимост и откритост:**

Разпоредбите в проекта на Наредбата са съобразени изцяло с разпоредбите от приложимите закони, като са обсъдени и съгласувани със заинтересованите страни на различни нива, като отделно проектът на наредбата с мотивите и оценка на въздействието са публикувани на официалния сайт на Община Свищов и на Центъра за информация и услуги на гражданите на Община Свищов на адрес: гр. Свищов, ул. „Цанко Церковски“ № 2 за становища и предложения от заинтересованите лица.

**Принципът на съгласуваност:**

Проектът на наредбата е изготвен, като са взети предвид всички предложения и
мотивирани мнения в процеса на работа и съгласуване на проекта от общинската
администрация, като са взети предвид постъпилите предложения и становища в хода на общественото обсъждане при изработването и приемането на подзаконовия нормативен акт.

**Принцип на субсидиарност, пропорционалност и стабилност:**

В работната група по изготвяне на проекта са взели участие служители от всички сектори на общинската администрация, като са взети предвид техните експертни мнения и становища, по повод предложения проект.

1. **ЦЕЛИ НА НАРЕДБАТА**

Стратегическите цели на новата наредба са: управление на публичните предприятия в интерес на гражданите и обществото по начин, осигуряващ постигане на максимална стойност за обществото чрез ефективно разпределение на ресурсите; повишена икономическа ефективност и производителност, благодарение на по-професионалното упражняване правата на собственост на общината в публичните предприятия;  по-високи стандарти за почтеност, включително подпомагане на борбата с корупцията, произтичащи от по-добрата прозрачност в публичния сектор; повишена привлекателност и видимост на страната за чуждестранните инвеститори;  повишаване на доверието в страната в рамките на международната общност, поради прилагането на общоприетите добри практики.

Оперативните цели обхващат привеждането на местната нормативна уредба със следните принципи, заложени в Закона за публичните предприятия; еднакво третиране на съдружниците, респ. акционерите; прозрачност и отчетност;  самостоятелност на публичните предприятия в оперативното управление; достъп на публичните предприятия по дългово капиталово финансиране на икономическата им дейност при пазарни условия; избор на членовете в органите за управление и контрол след провеждане на публично оповестен конкурс.

1. **ФИНАНСОВИ СРЕДСТВА, НЕОБХОДИМИ ЗА ПРИЛАГАНЕТО НА НАРЕДБАТА.**

Приемането на новата Наредба няма да е свързано с изразходване на допълнителни финансови средства от бюджета на Общината, както и с допълнителен човешки ресурс.

1. **ОЧАКВАНИ РЕЗУЛТАТИ**

Приемането на нова наредба ще позволи на публичните предприятия да осъществяват своята дейност при единна, напълно хармонизирана правна рамка, при която правилата за корпоративно управление и оповестяване ще бъдат еднакви за всички предприятия с общинско участие в капитала.

Новата наредба ще отстрани съществуващите ограничения или двусмислия на действащата нормативна уредба на местно ниво по отношение на различните категории публични предприятия (еднолични търговски дружества, в които общината не едноличен собственик на капитала, дъщерни дружества на търговски дружества с общинско участие в капитала и т.н.).

В същото време общите закони, които регулират различни сфери от дейността на публичните предприятия като Търговския закон, Закона за счетоводството, Закона за независимия финансов одит, Закона за приватизацията и следприватизационен контрол, Закона за общинската собственост, Закона за публичното предлагане на ценни книжа, Закона за финансовото управление и контрол в публичния сектор, Закона за местното самоуправление и местната администрация др. ще продължат да се прилагат, както досега.

Вариантът не предвижда създаването на нова административна структура.

1. **АНАЛИЗ ЗА СЪОТВЕТСТВИЕ С ПРАВОТО НА ЕВРОПЕЙСКИЯ СЪЮЗ**

Новата Наредба за реда за учредяване и упражняване правата на общината в публични предприятия и търговски дружества с общинско участие в капитала, гражданските дружества по Закона за задълженията и договорите и сдружения по Закона за юридическите лица с нестопанска цел е подзаконов нормативен акт и е в съответствие с нормативните актове от по-висока степен, както и с Европейската харта за местно самоуправление, Европейска харта за регионално развитие и с приложимото европейско законодателство.

На основание чл. 26, ал. 3 от Закона за нормативните актове проектът е публикуван на интернет страницата на Община Свищов на 25.03.2021 г. и в срок до 26.04.2021 г. е дадена възможност за предложения и становища на следния e-mail: obshtina@svishtov.bg или в Център за административно обслужване на граждани на Община Свищов, град Свищов, ул. „Цанко Церковски” № 2.

В заседанието участват 28 общински съветници.

Гласували “За” – 27, “Против” – няма и “Въздържал се” – 1.

ПРЕДСЕДАТЕЛ НА ОбС: …/п/ …

/д-р Кристиян Кирилов/

Вярно при ОбС: …………………

 /Л. Миронова/